A jegybanki eszköztár egyszerűsítésének keretében az MNB kivezeti hosszú futamidejű betéti eszközét

A Magyar Nemzeti Bank 2024. január 31-ével kivezeti változó kamatozású, legfeljebb 6 hónapos futamidejű betéti eszközét. A lépés illeszkedik a monetáris politikai eszköztár egyszerűsítését célzó, 2023 őszén indult intézkedésekhez, melyek célja a jegybanki alapkamat szerepének megerősítése és a monetáris politikai transzmisszió hatékonyságának növelése.

A Magyar Nemzeti Bank (MNB) 2024. január 31-ével kivezeti a változó kamatozású, legfeljebb 6 hónapos futamidejű betéti eszközt. Az eszköz 2022 őszi bevezetésekor a likviditás tartós lekötésével támogatta az MNB monetáris szigorítását. A Monetáris Tanács 2023 szeptemberi ülésén a pénzpiaci helyzet változásával összhangban a jegybanki eszköztár több lépésben megvalósuló egyszerűsítéséről döntött, amelynek célja a jegybanki alapkamat szerepének megerősítése, ezáltal a monetáris politikai transzmisszió hatékonyságának növelése volt. A 2023 őszi lépések eredményeként az MNB a tartalékszámlákon elhelyezett likviditás teljes kamatozó részére a mindenkori alapkamatot fizeti.

A tartalékszámla kamatozásának egységesítésével és a monetáris politikai eszköztár egyszerűsítésével összhangban a kötelező tartalékráta választható része 2024 elejétől megszűnt. A kamatok összezárását követően a változó kamatozású, legfeljebb 6 hónapos futamidejű betéti eszköz egyre kisebb szerepet töltött be a monetáris transzmisszióban. A jegybanki eszköztár egyszerűsítésének következő lépéseként ezért az MNB 2024. január 31-ével kivezeti az eszközt. A bankrendszeri likviditás lekötésére a tartalékszámla továbbra is korlátlanul rendelkezésre áll, ezáltal a döntés tovább erősíti a jegybanki alapkamat szerepét, valamint a monetáris transzmisszió hatékonyságát.

Sajtókapcsolat:

* +36 1 428 2600
* sajto@mnb.hu

Eredeti tartalom: Magyar Nemzeti Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/10573/a-jegybanki-eszkoztar-egyszerusitesenek-kereteben-az-mnb-kivezeti-hosszu-futamideju-beteti-eszkozet/